കശ്മീര് മറ്റൊരു രാജ്യം, ഇന്ത്യയും പാകിസ്താനും അനധികൃതമായി കയ്യടക്കി വച്ചിരിക്കുന്നു വിവാദ പ്രസ്താവനയുമായി കോണ്ഗ്രസ് നേതാവ് പഞ്ചാബ്: കശ്മീര് മറ്റൊരു രാജ്യമാണെന്നും, ഇന്ത്യയും പാകിസ്താനും ഇവിടം അനധികൃതമായി കയ്യടക്കി വച്ചിരിക്കുകയുമാണെന്ന വിവാദ പ്രസ്താവനയുമായി പഞ്ചാബ് കോണ്ഗ്രസ് അദ്ധ്യക്ഷന് നവ്ജ്യോത് സിങ് സിദ്ദുവിന്റെ ഉപദേഷ്ടാവ് മല്വീന്ദര് സിങ് മലി. ട്വിറ്ററിലൂടെയാണ് മല്വീന്ദര് വിവാദ പ്രസ്താവന നടത്തിയത്. കശ്മീര് മറ്റൊരു രാജ്യമാണ്. ഇന്ത്യയും പാകിസ്താനും അവിടം അനധികൃതമായി കയ്യേറിയിരിക്കുകയാണ്. കശ്മീരിലെ ജനങ്ങള്ക്ക് മാത്രം അവകാശപ്പെട്ട സ്ഥലമാണത് ട്വീറ്റില് പറയുന്നു. ട്വീറ്റിന് പിന്നാലെ മല്വീന്ദറിനെതിരെ വലിയ പ്രതിഷേധമാണ് ഉയരുന്നത്. രാജ്യത്തിന് വേണ്ടി ജീവന് ബലി നല്കിയ ധീര രക്തസാക്ഷികളെ അപമാനിക്കാനുള്ള ശ്രമമാണ് മല്വീന്ദറിന്റെ ട്വീറ്റിലൂടെ പുറത്ത് വന്നതെന്ന് ശിരോമണി അകാലിദള് നേതാവ് ബികാറാം മജീദിയ പറഞ്ഞു. കശ്മീരികളുടെ രാജ്യമാണ് കശ്മീര് എന്നാണ് മല്വീന്ദര് പറയുന്നത്. കശ്മീര് മറ്റൊരു രാജ്യമാണെന്നാണ് അദ്ദേഹത്തിന്റെ വാദം. ഇന്ത്യയും പാകിസ്താനും കശ്മീരിനെ കയ്യടക്കി വച്ചിരിക്കുകയാണെന്നും പറയുന്നു. രാഹുല് ഗാന്ധീ, ഇത് രക്തസാക്ഷികളെ അപമാനിക്കുന്നതിന് തുല്യമല്ലേ? രാഹുല് ഗാന്ധി ഇതിനെ പിന്തുണയ്ക്കുകയാണെങ്കില് കോണ്ഗ്രസിന്റെ യഥാര്ത്ഥ മുഖം പുറത്ത് വന്നുവെന്ന് മനസിലാക്കാം. മറിച്ചാണെങ്കില് മല്വീന്ദറിനെതിരെ എന്ത് നടപടി സ്വീകരിക്കുന്നുവെന്ന് വ്യക്തമാക്കണമെന്നും അദ്ദേഹം പറഞ്ഞു. ട്വീറ്റിനെതിരെ ബിജെപിയും രൂക്ഷ വിമര്ശനവുമായി രംഗത്തെത്തി. മല്വീന്ദറിന്റെ ട്വീറ്റ് അപലപനീയമാണ്. രാജ്യത്തിന് വേണ്ടി ജീവന് ത്യജിച്ച രക്തസാക്ഷികളോടുള്ള അവഹേളനമാണ് ഇത്. കോണ്ഗ്രസ് ഇയാള്ക്കെതിരെ ശക്തമായ നടപടി സ്വീകരിക്കണമെന്നും ബിജെപി ആവശ്യപ്പെട്ടു.